《九月八日郭南山亭宴集分得下字》
明代·高柄

海国霜气凉，秋声落遥野。乾坤肃以清，收纳瞩多暇。

出郭寻幽期，同人命轩驾。载酒入翠微，凭高憩层榭。

苍山横黄云，大江天共泻。飞雨霞际晴，夕阳雁边下。

江山满陈迹，今古成代谢。千载同一时，黄花笑盈把。

酣歌林壑暝，新月松萝挂。高兴殊未平，临风独悲咤。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。